REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/416-13

30. oktobar 2013. godine

B e o g r a d

ZAPISNIK

32. SEDNICE ODBORA ZA ZAŠTITU ŽIVOTNE SREDINE,

ODRŽANE 30. OKTOBRA 2013. GODINE

Sednica je počela u 10,10 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Konstantin Arsenović, Jelena Mijatović i Gordana Čomić, kao i Srđan Milivojević, zamenik člana Odbora Ivana Karića.

Sednici nisu prisustvovali članovi Odbora: Aleksandra Tomić, Željko Sušec, Biljana Ilić Stošić, Ivana Dinić, Jelena Travar Miljević, Zoran Bojanić, Živojin Stanković, Dejan Nikolić, Judita Popović, Zoran Vasić i Ivan Karić.

Osim članova i zamenika članova Odbora, sednici su prisustvovali i predstavnici Ministarstva enegretike, razvoja i zaštite životne sredine: Dejan Novaković, državni sekretar, Suzana Andrejević Stefanović, savetnik u Odeljenju za hemikalije, Zoran Ibrović, načelnik Odeljenja za harmonizaciju propisa u oblasti životne sredine, Jovana Jarić, specijalni savetnik ministra i Mirjana Knežević, savetnik, kao i Jelena Mićić iz Centra modernih veština.

S obzirom da nije bilo kvoruma za odlučivanje, na osnovu člana 72. stav 5. Poslovnika Narodne skupštine, sednica je održana bez kvoruma za odlučivanje, po dnevnom redu predloženom u sazivu:

1. Razmatranje Predloga zakona o izmenama Zakona o zabrani razvoja, proizvodnje, skladištenja i upotrebe hemijskog oružja i o njegovom uništavanju, koji je podnela Vlada, u načelu;
2. Razno.

Prva tačka dnevnog reda - **Razmatranje Predloga zakona o izmenama Zakona o zabrani razvoja, proizvodnje, skladištenja i upotrebe hemijskog oružja i o njegovom uništavanju, koji je podnela Vlada, u načelu**

U uvodnom izlaganju, Dejan Novaković predstavio je saradnike koji su učestvovali u izradi ovog predloga zakona i zamolio ih da Odboru predstave rešenja sardžana u njemu. Suzana Andrejević Stefanović je objasnila razloge za donošenje ovog zakona. Republika Srbija je 2000. godine donela Zakon o potvrđivanju Konvencije o zabrani razvoja, proizvodnje, skladištenja i upotrebe hemijskog oružja i o njegovom uništavanju i na taj način je pristupila ovoj konvenciji, obavezavši se, kao i ostale članice ove konvencije, da se razoruža uništavanjem svih zaliha hemijskog oružja koje poseduje i svih postrojenja za njihovu proizvodnju, uključujući i napušteno oružje. Uspostavljena su dva mehanizma:

1. mehanizam izveštavanja, koji podrazumeva da nadležna ministarstva dostavljaju Organizaciji za zabranu hemijskog oružja u Hagu godišnje deklaracije, koje sadrže informacije o tome koja su pravna lica u obavezi, na osnovu Konvencije i Zakona, da ministarstvima dostavljaju izveštaje o proizvodnji, preradi, korišćenju i skladišćenju hemijskoh supstanci koje se nalaze na listama Konvencije;

2. mehanizam saradnje sa međunarodnom inspekcijom – države članice su se obavezale da će, na nacionalnom nivou, izgraditi pravni režim kontrole.

2009. godine donet je Zakon o zabrani razvoja, proizvodnje, skladištenja i upotrebe hemijskog oružja i o njegovom uništavanju. Republika Srbija u potpunosti ispunjava sve svoje obaveze iz ove konvencije, redovno podnosi godišnje deklaracije i izvršava sve druge obaveze u vezi sa njenim sprovođenjem. Zakonom su propisane aktivnosti koje su dozvoljene Konvencijom, obaveze pravnih lica za dostavu podataka, provera tačnosti dostavljenih podataka i kaznene mere, ukoliko se odredbe ne budu poštovale. Zakonom je podeljena nadležnost na: ministarstvo nadležno za odbranu (hemijske supstance sa liste 1, koje se koriste u zaštitne i vojne svrhe), ministarstvo nadležno za zaštitu životne sredine, u delu koji se odnosi na upravljanje hemikalijama (hemijske supstance sa liste 2 i 3 i diskretne organske supstance, koje se koriste u industrijske, farmaceutske, medicinske i dr. miroljubive svrhe), i na ministarstvo nadležno za spoljnu trgovinu. Ovim zakonom je propisano osnivanje Komisije za sprovođenje Konvencije, koju obrazuje Vlada (predsednik Komisije je iz Ministarstva spoljnih poslova, najčešće u rangu amabasadora, a članovi su predstavnici Ministarstva odborane, Ministarstva zdravlja, Uprave carina, Ministarstva energetike, razvoja i zaštite životne sredine i Ministarstva nadležnog za spoljnu trgovinu, koje daje dozvole za uvoz i izvoz ovakvih supstanci) i koja sarađuje sa Organizacijom za zabranu hemijskog oružja i prati sprovođenje aktivnosti propisanih Konvencijom. Izmenama ovog zakona bi se preciznije definisali koncentracioni limiti, za koje su pravna lica u obavezi da dostavljaju izveštaje nadležnom ministarstvu o proizvodnji, preradi, korišćenju hemijskih supstanci sa liste 2a. Jedna izmena se tiče definicije diskretnih organski supstanci, gde je samo urađeno usaglašavanje sa terminologijom Zakona o hemikalijama. Predložene izmene zakona su neophodne, kako bi se Zakon usaglasio sa Odlukom, odnosno Uputstvima koju je donela Konferencija država članica, čime se postupanje naše države ujednačava sa postupanjem ostalih članica Konvencije.

Zoran Ibrović je dodao da je bivša SFRJ bila jedna od malog broja zemalja sa kapacitetima da proizvode hemijsko oružje i posedovala je tu vrstu oružja. Zbog toga što smo imali hemijsko oružje, naša zemlja je predmet dodatne međunarodne kontrole u pogledu primene Konvencije.

U diskusiji koja je usledila, učestvovali su: Gordana Čomić, Suzana Andrejević Stefanović, Zoran Ibrović, Milica Vojić Marković i Srđan Milivojević.

Član Odbora Gordana Ćomić je citirala odredbu člana jedan ovog predloga zakona: „Diskretna organska supstanca predstavlja svaku hemijsku supstancu koja pripada grupi hemijskih jedinjenja koja sadrže ugljenik, osim oksida i sulfida ugljenika i karbonata metala, a koja se *mogu* identifikovati po hemijskom nazivu, strukturnoj formuli, ako je poznata, i CAS broju, ukoliko je određen“ i tom prilikom ukazala na to da se ovakvim rešenjem uvodi hemijska supstanca, koja se potom pominje kroz članove zakona, skrenuvši pažnju na to da bi ona na ovaj član reagovala amandmanom, koji ipak neće podneti, a koji bi se odnosio na pojašnjenje značenja dela definicije šta se indetifikuje po hemijskom nazivu, odnosno strukturnoj formuli, ako je poznata, kao i šta se dešava ako strukturna formula nije poznata.

Suzana Andrejević Stefanović pojasnila je da se pomenuta supstanca može identifikovati na više različitih načina, najčešće po hemijskom nazivu supstance i CAS broju i da je zato i navedeno da strukturna formula može, ali i ne mora da bude poznata.

Član Odbora Srđan Milivojević je objasnio predstavnicima Ministarstva da Odbor može podneti amandman kojim bi se spomenuta odredba preciznije odredila.

Predsednik Odbora se osvrnula na Predlog zakona o izvozu i uvozu robe dvostruke namene, u kome je nedostajao deo o izveštavanju, pa je ona iz tog razloga podnela amandman u tom pravcu, a ministar Ljajić je rekao da je njen amandman u skladu sa rešenjima koja će biti uneta u novi predlog zakona, koji će se odnositi na to. Postavila je pitanje o kom se zakonu radi.

Druga tačka dnevnog reda – **Razno**

Predsednik Odbora podsetila je prisutne da će se 4. novembra održati javno slušanje na temu: „Nacionalni prioriteti za međunarodnu finansijsku pomoć za period 2014-2017. godine, sa projekcijom do 2020. godine“, u Maloj sali Doma NS, sa početkom u 11,00 časova. Iskoristila je priliku da zamoli da se Odboru dostavi informacija ko će od predstavnika Ministarstva učestvovati na ovom javnom slušanju, s obzirom da Odbor nije dobio tu informaciju, ni posle tri zahteva da se to učini, putem mejla. Postavila je i pitanje zašto ministar enegretike, razvoja i zaštite životne sredine nije Odboru dostavila informaciju o radu Ministarstva, na osnovu člana 229. Poslovnika Narodne skupštine, koja se odnosi na period maj-jul 2013. godine, iako je već istekao i naredni tromesečni preiod, za koji je potrebno dostaviti informaciju o radu Ministarstva. Zamolila je da se tražene informacije što pre dostave Odboru u pisanom obliku, kao i da se predloži termin za održavanje sednice Odbora na kojoj bi ministar informasala Odbor o radu Ministarstva.

Dejan Novaković je obavestio Odbor da će se javne rasprave o nacrtima zakona o upravljanju otpadom i o zaštiti životne sredine održati 4. novembra u Privrednoj komori Srbije, a 5. novembra će se održati javna rasprava o nacrtu zakona o zaštiti prirode.

Sednica je završena u 14,30 časova.

SEKRETAR PREDSEDNIK

Milica Bašić Milica Vojić Marković